นายกรัฐมนตรี ชื่นชมจพัทลุง สืบสาน อนุรักษ์โนรา ส่งผล UNESCO ประกาศเป็นมรดกโลกด้านภูมิปัญญาทางวัฒนธรรมที่จับต้องไม่ได้ของมนุษยชาติ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีเปิดงานโครงการส่งเสริมศิลปวัฒนธรรมพื้นบ้านการแสดงโนรา “สืบสานศิลป์แผ่นดินโนรา มรดกโลกภูมิปัญญาทางวัฒนธรรม” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ณ บริเวณหน้าศาลากลางจังหวัดพัทลุง (หลังเก่า) อำเภอเมืองพัทลุง จังหวัดพัทลุง พร้อมเยี่ยมชมนิทรรศการสินค้า OTOP จังหวัดพัทลุง อาทิ ข้าวสังข์หยด กล้วยเมืองลุง เครื่องแกง ปลาสมุนไพรสูตรซาไกนายกรัฐมนตรี แสดงความยินดีที่ “โนรา” หรือ “มโนราห์” (Nora) ศาสตร์การรำของไทย ศิลปะพื้นบ้านของพี่น้องชาวใต้ ได้รับการประกาศขึ้นทะเบียนจากองค์การการศึกษา วิทยาศาสตร์ และวัฒนธรรมแห่งสหประชาชาติ หรือ UNESCO ให้เป็นมรดกโลกด้านภูมิปัญญาทางวัฒนธรรมที่จับต้องไม่ได้ของมนุษยชาติ นับเป็นความยินดีที่วัฒนธรรมไทยสามารถสร้างชื่อเสียงให้แก่ประเทศและสามารถดึงดูดให้ทั้งชาวต่างชาติและคนไทยหันมาสนใจศิลปะวัฒนธรรมไทยมากขึ้น โดยรัฐบาลพร้อมสนับสนุนและกำหนดนโยบายการสร้างความมั่นคงและความยั่งยืนของมรดกทางวัฒนธรรม ตลอดจนการนำเสนอด้าน Soft Power ซึ่งประเทศไทยมีทรัพยากรและของดีเป็นจำนวนมาก ทั้งเรื่องอาหาร ธรรมชาติ กีฬา และเรื่องสุขภาพ โดยหวังเป็นอย่างยิ่งว่าการขึ้นทะเบียนโนรา จะส่งเสริมการท่องเที่ยวภาคใต้ผ่านการเรียนรู้ศิลปวัฒนธรรมท้องถิ่นและมีส่วนสนับสนุนกิจกรรมทางเศรษฐกิจภาคใต้ต่อไปจากนั้นนายกรัฐมนตรี ทำพิธีเปิดโดยการตีโพน สัญลักษณ์ของเมืองพัทลุง เครื่องดนตรีพื้นบ้าน เสียงดังก้องกังวาน ที่แสดงถึงพลังอำนาจ ความยิ่งใหญ่ ต่อด้วยชมการแสดงของคณะโนราอาชีพและเด็กนักเรียนในจังหวัดพัทลุง รวมกว่า 500 คน ก่อนเดินทางกลับกรุงเทพมหานคร